My les in die lewe deur Amaspoke Spoke | Bydraes | Woes - Kreatiewe platform vir Afrikaans
Titel: My les in die lewe
Datum gepubliseer: 30 Sep 2015
Lank terug was ek ook vyf-en-twintig, ek het net soos al die ander jongmanne 'n gees gehad wat nie wou rus nie. Maar daar was ander probleme wat dit moeiliker gemaak het vir my as vir die ander jongmanne.
Die probleem het reeds begin as kind. Op nege-jarige leeftyd het ek een aand in my slaap 'n epileptiese aanval gekry. Dit was veroorsaak, so dink hulle, aan 'n tekort aan suurstof. Twee van my broers ek het 'n bed gedeel en ek as die jongste moes in die middel slaap. So het toe gekom dat ek een aand amper versmoor het.
Dit was egter nie die einde nie. In daardie dae (en selfs nou nog) was dit beskou as iets om nie oor te praat of te noem nie. Daar het 'n stigma aan gekleef en baie het geglo dat dit oordraagbaar is. Dus was die optrede van mense en veral die kinders baie wreed en ongevoelig.
Dit het my baie in opstand laat kom teen alles en almal wat dan ook veroorsaak het dat ek meer teruggetrokke geraak het. Aan die anderkant het ek die miskonsepsie gehad dat drank my sal help om in te pas by die ander jongmans. In 'n mate het dit wel gehelp, maar dit was meer in my dronkenskap as iets anders want dan het ek nie omgegee oor twak nie.
Sielkundig het dit my baie geaffekteer. Ek het my vergryp, gelukkig nie aan verdowingsmiddels nie, en vandag is ek 'n alkoholis. Al drink ek vir baie jare nie meer nie sal ek een bly tot ek sterf.
Die ommeswaai het gekom toe ek in 'n kliniek opgeneem is vir die waarneming. 'n Sielkundige met 'n dik bril, 'n bleddie sout . . . (ek sal eerder nie die volle woord gebruik nie, dit was ons benaming vir 'n Engelsman). Die ou het my bly bombardeer met vrae en nogmaals vrae.
Eendag, in my opstandigheid, sê ek toe vir die fokken ou om sy bek te hou sodat ek kan praat. Verder laat ek hom toe ook verstaan dat ek gaan praat en dat hy gaan luister. Die verstandhouding was dat ek alles gaan uitpak wat my pla en dat ek nie weer daaroor sal praat nie. Dit het ek toe gedoen ook en na ons gesprek het ek myself uit geboek en besluit dat ek nie weer daar sal beland nie
Die resultaat, daar het 'n groot ommeswaai in my uitkyk op die lewe gekom.
Nadat ek met hom gepraat het (en hier kom die les wat ek geleer het), het ek besluit dat die dinge nou in die verlede is en dat ek weier om verder met myself en my Here daaroor te baklei. DAT EK MY PROBLEEM AANVAAR! Dat ek die beste gaan maak daarvan en dat ek dit nooit as 'n verskoning in enige opsig sal gebruik nie.
Deur my probleem te aanvaar, het 'n ander mens na vore gekom. Ek was en is nie meer skaam om te sê ek kry epilepsie nie, ook nie om te erken dat ek 'n alkoholis is nie. Dit is swakhede in en van my samestelling as mens. Ek glo daar is 'n rede vir dit en dat dit 'n doel dien, miskien nie vir my nie maar dalk vir iemand anders om my.
Dus wat ek probeer om te sê is dat enige probleem oorkom kan word deur dit te AANVAAR vir wat dit is en die beste van 'n swak saak te maak. Dit is nie altyd maklik nie maar dit help om dit te verwerk en te oorwin.
Maar dan ook, 'n mens moet werk daaraan en dit volhou anders is dit nutteloos. Neem besluite wat positief is en bly daarby.
Neem asseblief die mense om jou in aanmerking, hulle het ook hulle geheime en probleme wat ons nie van weet nie. Ons aksies as mense kan hulle lewens verwoes, veral die van kinders. Dit affekteer hulle vir die res van hulle lewens. Dit weet ek baie goed, al het ek my probleme aanvaar affekteer dit my nou nog en moet ek by tye hard praat met myself.
Lees ander gorrelstukke deur Amaspoke Spoke
my les in die lewe
Hierdie les is 'n les om te onthou!
4 jaar 7 maande 3 weke oud
Hierdie wonderlike belydenis en navolgenswaardige voorbeeld adem vir my onteenseglik die gees van Paulus waar hy in II Korinthiërs 12 verwys na die doring in sy vlees waaroor hy volmaak tot God gebid het om dit van hom te laat wyk en dan sy berusting in vers 9:
"En hy het vir my gesê: My genade is vir jou genoeg, want my krag word in swakheid volbring. Baie liewer sal ek dus in my swakhede roem, sodat die krag van Christus in my kan woon."
Baie dankie vir hierdie wonderlike deel en lewensles, Casper!
4 jaar 7 maande 3 weke 4 dae 9 ure oud
Baie dankie Casper, vir hierdie stukkie getuienis.
Weet dat dit baie ander mense gaan help om rigting in hulle lewens te kry. Die lewe bly 'n keuse en jy het reg gekies en oorwin in Christus! so bly vir jou!
4 jaar 7 maande 3 weke 6 dae 3 ure oud
uitpraat is die beste medisyne dan kry jy dit van jou gemoed af
4 jaar 7 maande 4 weke 1 dag 10 ure oud
'n Kind kan die wreedste wees van alle mense, hoekom? niemand sal met die regte antwoord na vore kom nie.
4 jaar 7 maande 4 weke 1 dag 11 ure oud
Baie dankie vir jou opregte bydrae en moenie ophou om met JOUSELF te praat nie!!
4 jaar 7 maande 4 weke 1 dag 18 ure oud
Eerlike openbaring Casper om jou probleme in die gesig te kyk en te aanvaar is 'n groot stap en dan nog elke dag daarmee te deel, vra baie - sterkte.
4 jaar 7 maande 4 weke 1 dag 20 ure oud
Ek glo dat die deel hiervan ook 'n groot las van jou skouers af het. Soms is dit maar die beste om die verlede te los waar hy is en vorentoe te kyk, mens weet nooit wat om die volgende draai wag nie en kan nie verseker wees dat dit nie met jou gaan gebeur nie.
4 jaar 7 maande 4 weke 1 dag 21 ure oud
baie dankie vir hierdie rou en eerlike erkenning Casper. Weet egter dat die woes-familie jou aanvaar as n mede-digter wat die mooiste gedigte plaas en wat gelief is hier op ons werf
4 jaar 7 maande 4 weke 1 dag 22 ure oud